Հայոց հնագույն անցյալի թեման անտարբեր չի թողնում և ոչ մի հայի` անկախ նրա կրթական ցենզից ու մտավոր զարգացածության աստիճանից: Այս թեմայով զբաղվում են ոչ միայն հումանիտար կրթությամբ մարդիկ, այլև բնական գիտությունների ներկայացուցիչները: Դա, ըստ իս, այնքան էլ էական չէ, որովհետև, կարևոր ուսումնասիրությունների արդյունքում զարգանում է հայագիտությունը: Իսկ որ հայագիտության նկատմամբ մեր վերաբերմունքը չափազանց նախանձախնդիր է, դա էլ է հասկանալի, որովհետև այս ոլորտը քաղաքականացվել է շուրջ մեկուկես դար առաջ, և հատկապես մեր ոչ բարեկամները, անկախ իրենց ազգությունից և դավանանքից, հատուկ ծրագրով հայադավ ու հակագիտական գործունեություն են ծավալում ողջ աշխարհում: Արդեն քանի տարի հայոց հնագույն պատմության հարցերով զբաղվում է նաև ֆիզիկոս Համլետ Մարտիրոսյանը, որը հիմնական մասնագիտությունն ընտրել է բարձրագույն կրթություն ստանալուց հետո` մասնագիտանալով այլ բնագավառում: